Rådets konklusioner om reguleringsmæssige sandkasser og forsøgsbestemmelser som redskaber til en innovationsvenlig, fremtidssikret og robust reguleringsramme, der står mål med disruptive udfordringer i den digitale tidsalder

(2020/C 447/01)

RÅDET FOR DEN EUROPÆISKE UNION

1. MINDER OM sine konklusioner fra februar 2020 (1), som FREMHÆVER, at bedre regulering er en af de vigtigste drivkræfter for bæredygtig, inklusiv vækst, fremmer konkurrenceevne, innovation, digitalisering og jobskabelse, øger gennemsigtigheden og sikrer offentlig støtte til EU-lovgivning, og som GENTAGER behovet for at sikre, at EU-reguleringen er gennemsigtig og enkel og opnås med færrest mulige omkostninger, samtidig med at der altid tages hensyn til et højt beskyttelsesniveau for forbrugerne, arbejdstagerne, sundheden, klimaet og miljøet; BEKRÆFTER PÅ NY sin forpligtelse til at fremme de mest effektive reguleringsinstrumenter, herunder harmonisering og gensidig anerkendelse (2);

2. UNDERSTREGER, at EU’s reguleringsramme skal være så konkurrencedygtig, effektiv, sammenhængende, forudsigelig, innovationsvenlig, fremtidssikret, bæredygtig og robust som muligt, især for at EU kan komme styrket ud af covid-19-krisen, som har haft alvorlige konsekvenser for de fleste virksomheder i EU, navnlig små og mellemstore virksomheder (SMV’er), herunder mikrovirksomheder samt nyetablerede virksomheder, hvoraf mange står over for en eksistentiel trussel. Reguleringsrammen skal være evidensbaseret og beskytte og støtte både borgere og virksomheder i forbindelse med målet om et fuldt fungerende indre marked i EU uden at pålægge nye unødvendige byrder og samtidig mindske de nuværende unødvendige byrder;

3. MINDER OM nærhedsprincippet og proportionalitetsprincippet samt forsigtighedsprincippet og sine konklusioner fra maj 2016 (3), som UNDERSTREGER, at »innovationsprincippet« bør anvendes i overvejelser om udvikling eller ajourføring af EU’s politik eller lovgivningsmæssige foranstaltninger, hvilket indebærer, at der ved udarbejdelse og revision af lovgivning på alle politikområder skal tages hensyn til indvirkningen på forskning og innovation, som OPFORDRER Kommissionen og medlemsstaterne TIL at inddrage perspektivet om innovationsvenlig og fremtidssikret regulering i deres drøftelser om eksisterende regulering inden for Refitprogrammet, og som OPFORDRER Kommissionen og medlemsstaterne TIL at undersøge og udveksle bedste praksis om, hvordan regulering kan gøres mere fremtidssikret og befordrende for forskning og innovation, herunder muligheder for at eksperimentere og fleksibilitet; MINDER OM den udveksling af bedste praksis, som det maltesiske formandskab for Rådet iværksatte i 2017, og som viste, at mange medlemsstater allerede overvejer forsøg og andre innovationsrelaterede redskaber i deres politikudformning (4);

4. FREMHÆVER, at fleksibilitet og forsøg kan være vigtige elementer i en smidig, innovationsvenlig, fremtidssikret, evidensbaseret og robust reguleringsramme, der fremmer konkurrenceevne, vækst, bæredygtighed, reguleringsmæssig læring samt europæisk teknologisk suverænitet og lederskab, og som bidrager til at styre systemiske chok og disruptive samt langsigtede fremtidige udfordringer;

5. BEMÆRKER, at reguleringsmæssige sandkasser i stigende grad anvendes i en række sektorer, for eksempel inden for finans, sundhed, juridiske tjenester, luftfart, transport og logistik samt energi, ofte med anvendelse af nye, fremspirende teknologier – såsom kunstig intelligens og blockchain/distributed ledger-teknologier – eller innovativ anvendelse af eksisterende teknologier (5);

6. NOTERER SIG »Study supporting the interim evaluation of the innovation principle« (undersøgelse til støtte for den foreløbige evaluering af innovationsprincippet), der blev udarbejdet for Kommissionen i 2019, og som fremhæver behovet for at forbedre EU’s innovationsvenlighed ved at styrke Kommissionens tilgang til at udforme forsøgsregulering, herunder reguleringsmæssige sandkasser (6); NOTERER SIG, at det i Kommissionens Science, Research and Innovation Performance Report 2020 (rapport om resultaterne inden for videnskab, forskning og innovation 2020) hedder, at accelerationen inden for den teknologiske udvikling også kræver mindre traditionelle tilgange til regulering og politik, såsom reguleringsmæssige sandkasser (7);

7. ANERKENDER, at Kommissionen i sin meddelelse »En SMV-strategi for et bæredygtigt og digitalt Europa« bebuder, at den vil tilskynde medlemsstaterne til at udarbejde forslag til reguleringsmæssige sandkasser ved at iværksætte et pilotprojekt (8); BEMÆRKER, at Kommissionen i samarbejde med det europæiske blockchainpartnerskab planlægger en paneuropæisk reguleringsmæssig sandkasse vedrørende blockchain, som skal være klar i 2021/2022; BEMÆRKER, at Kommissionens Generaldirektorat for Strukturreformstøtte bistår Den Europæiske Bank for Genopbygning og Udvikling med at støtte reguleringsmæssige sandkasser i Grækenland, Estland og Polen (9);

8. OPFATTER reguleringsmæssige sandkasser som konkrete rammer, der ved at skabe en struktureret kontekst til forsøg giver mulighed for, hvor det er relevant, at afprøve innovative teknologier, produkter, tjenester eller tilgange i et virkelighedsmiljø – for tiden især i forbindelse med digitalisering – i en begrænset periode og inden for en begrænset del af en sektor eller et område under reguleringsmæssigt tilsyn, idet det sikres, at der er passende beskyttelsesforanstaltninger (10);

9. FORSTÅR forsøgsbestemmelser som retlige bestemmelser, som gør det muligt for de myndigheder, der har til opgave at gennemføre og håndhæve lovgivningen, i det enkelte tilfælde at udvise en vis fleksibilitet i forbindelse med afprøvning af innovative teknologier, produkter, tjenester eller tilgange (11); BEMÆRKER, at forsøgsbestemmelser ofte er retsgrundlaget for reguleringsmæssige sandkasser og allerede anvendes i EU-lovgivningen og i mange medlemsstaters retlige rammer;

10. FREMHÆVER, at reguleringsmæssige sandkasser kan give mulighed for at fremme regulering gennem proaktiv reguleringsmæssig læring, der gør det muligt for reguleringsmyndighederne at opnå bedre reguleringsmæssig viden og finde de bedste midler til at regulere innovationer på grundlag af evidens fra den virkelige verden, især på et meget tidligt tidspunkt, hvilket kan være særlig vigtigt i lyset af stor usikkerhed og disruptive udfordringer, samt i forbindelse med udarbejdelse af nye politikker;

11. UNDERSTREGER, at reguleringsmæssige sandkasser kan give betydelige muligheder for navnlig innovation og vækst for alle virksomheder, især SMV’er, herunder mikrovirksomheder og nyetablerede virksomheder, i industrien, tjenesteydelsessektoren og andre sektorer;

12. UNDERSTREGER, at reguleringsmæssige sandkasser og forsøgsbestemmelser altid skal overholde og bør fremme anvendelsen af nærhedsprincippet og proportionalitetsprincippet samt forsigtighedsprincippet. Et højt beskyttelsesniveau for blandt andre borgere, forbrugere, arbejdstagere, sundhed, klima og miljø samt retssikkerhed, finansiel stabilitet, lige konkurrencevilkår og fair konkurrence skal altid sikres, og eksisterende beskyttelsesniveauer skal overholdes;

13. vedrørende forsøgsbestemmelser: a) TILSKYNDER Kommissionen TIL fortsat at overveje at anvende forsøgsbestemmelser i det enkelte tilfælde, når den udarbejder og reviderer lovgivning, samt TIL at evaluere anvendelsen af forsøgsbestemmelser i efterfølgende evalueringer og kvalitetskontroller; b) FREMHÆVER, at forsøgsbestemmelser kan være vigtige i flere aktuelle og kommende lovgivningsforslag; c) STØTTER, at Udvalget for Forskriftskontrol fortsat kontrollerer, at der tages behørigt hensyn til indvirkningen af regulering på innovation, hvilket blandt andet kan omfatte anvendelse af forsøgsbestemmelser, når der foretages kontrol af konsekvensanalyser, evalueringer og kvalitetskontroller; d) PÅPEGER, at det har til hensigt at vurdere muligheden for at medtage forsøgsbestemmelser, når det drøfter lovgivningsforslag; e) OPFORDRER Kommissionen TIL at udarbejde en oversigt over de vigtigste nuværende forsøgsbestemmelser i EU-retten; f) OPFORDRER Kommissionen TIL at udpege politikområder og regulering, hvor yderligere forsøgsbestemmelser muligvis kan bidrage til at fremme innovation og fremme regulering; TILSKYNDER Kommissionen TIL i denne forbindelse at rådføre sig med medlemsstaterne og interessenter, for eksempel via Fit for Future-platformen eller målrettede høringer;

14. vedrørende reguleringsmæssige sandkasser: OPFORDRER Kommissionen TIL i samarbejde med medlemsstaterne at tilrettelægge udveksling af oplysninger og god praksis vedrørende reguleringsmæssige sandkasser mellem medlemsstaterne og Kommissionen for at a) udarbejde en oversigt over den aktuelle situation med hensyn til anvendelse af reguleringsmæssige sandkasser i EU b) identificere erfaringer vedrørende retsgrundlag, gennemførelse og evaluering af reguleringsmæssige sandkasser c) analysere, hvordan læring fra reguleringsmæssige sandkasser på nationalt plan kan bidrage til evidensbaseret politikudformning på EU-plan;

15. OPFORDRER Kommissionen TIL i første halvår 2021 at forelægge en situationsrapport om denne udveksling af oplysninger og god praksis vedrørende reguleringsmæssige sandkasser og om oversigten over nuværende forsøgsbestemmelser i EU-retten med henblik på at muliggøre en drøftelse herom i Gruppen vedrørende Bedre Regulering under det portugisiske formandskab for Rådet og TIL i andet halvår 2021 at forelægge de endelige resultater og analyser sammen med praktiske anbefalinger om den mulige fremtidige anvendelse af reguleringsmæssige sandkasser og forsøgsbestemmelser i EU og på EU-plan med henblik på at muliggøre en drøftelse herom og opfølgning i Gruppen vedrørende Bedre Regulering under det slovenske formandskab for Rådet.

(1) 6232/20.

(2) Interinstitutionel aftale om bedre lovgivning, punkt 47.

(3) 9580/16.

(4) WK 6474/17.

(5) Attrey, A., Lesher, M. og Lomax, C.: »The role of sandboxes in promoting flexibility and innovation in the digital age«, Going Digital Toolkit Policy Note 2, 2020.

(6) https://ec.europa.eu/info/publications/study-supporting-interim-evaluation-innovation-principle_en.

(7) https://ec.europa.eu/info/publications/science-research-and-innovation-performance-eu-2020_en.

(8) 6783/20 (COM(2020) 103).

(9) Parenti, R.: »Regulatory Sandboxes and Innovation Hubs for FinTech«, undersøgelse for Økonomi- og Valutaudvalget, Temaafdelingen for Økonomisk og Videnskabelig Politik og Livskvalitet, Europa-Parlamentet, Luxembourg 2020.

(10) Europa-Kommissionen, værktøj nr. 21, Forskning og innovation, værktøjskassen til bedre regulering, Europa-Kommissionen, 6783/20 (COM(2020) 103).

(11) Europa-Kommissionen, værktøj nr. 21, Forskning og innovation, værktøjskassen til bedre regulering, punkt 1 om forsøgsbestemmelser, s. 151.